Zápisnica
zo zasadnutia Miestneho zastupiteľstva mestskej časti Bratislava – Podunajské Biskupice zo dňa 03.06.2014.

Prítomní:	PhDr. Alžbeta Ožvaldová	-	starostka mestskej časti
		Ing. Mária Hašková		-	miestna kontrolórka 
		poslanci			-	podľa prezenčnej listiny
		pracovníci MiÚ		-	podľa prezenčnej listiny

Navrhnutý program :

01)	Otvorenie.
02) 	Kontrola plnenia uznesení prijatých na zasadnutí MiZ MČ Bratislava – Podunajské Biskupice dňa 08.04.2014.
03)	Vyhodnotenie plánu práce kontrolnej činnosti za I. polrok 2014.
04)	Výročná správa Bytového podniku PB, s.r.o. za rok 2013.
05)	Úprava programového rozpočtu č. 2 MČ Bratislava – Podunajské Biskupice na rok 2014.
06)	Návrh vzorovej nájomnej zmluvy na nájom nebytových priestorov nachádzajúcich sa v základných a materských školách v zriaďovateľskej pôsobnosti MČ Bratislava – Podunajské Biskupice na školský rok 2014/2015 za účelom rôznych záujmových aktivít ako prípad osobitného zreteľa v zmysle § 9a ods. 9 písm.c) zákona č. 258/2009 Z.z. zo dňa 16.06.2009, ktorým sa mení a dopĺňa zákon č. 138/1991 Zb. o majetku obcí v znení neskorších predpisov a o zmene a doplnení niektorých zákonov.
07)	Návrh prechodu nájmu pozemku parc. č. 1185 – záhrada o výmere 407 m2 na dobu neurčitú na Petöfiho ul., k.ú. Podunajské Biskupice v prospech: Tomáš Bocán, Stachanovská 35, 821 05 Bratislava, ako prípad osobitného zreteľa v zmysle § 9a ods. 9 písm. c) zákona č. 258/2009 Z. z. zo dňa 16.06.2009, ktorým sa mení a dopĺňa zákon č. 138/1991 Zb. o majetku obcí v znení neskorších predpisov a o zmene a doplnení niektorých zákonov.
08)	Návrh prechodu nájmu časti pozemku parc. č. 5478/29 o výmere 20 m2 pod letným exteriérovým sedením v nadväznosti na prevádzku Espresso R&M na Korytníckej ul. na dobu určitú t.j. od 01.05.2014 do 31.10.2014 v k.ú. Podunajské Biskupice v prospech prevádzkovateľky: Zuzana Kollárová, IČO: 47 751 690, Rovinka 299, 900 41 Rovinka ako prípad osobitného zreteľa v zmysle § 9a ods. 9 písm. c) zákona č. 258/2009 Z. z. zo dňa 16.06.2009, ktorým sa mení a dopĺňa zákon č. 138/1991 Zb. o majetku obcí v znení neskorších predpisov a o zmene a doplnení niektorých zákonov.
09)	Návrh prevádzkovej doby pre prevádzkareň Espresso R&M, Korytnícka 3/A, Bratislava prevádzkovateľa Zuzana Kollárová, Rovinka 299, 900 41 Rovinka.
10)	Informácia o preskúmaní aktuálnosti Územného plánu zóny Podunajské Biskupice – Centrum, v znení zmien a doplnkov.
11)	Prerokovanie platu starostky MČ Bratislava – Podunajské Biskupice.
12)	Návrh na vyplatenie odmeny miestnej kontrolórke mestskej časti za I. polrok 2014.
13)	Rôzne.
14)	Interpelácie poslancov.

02)

	P r e s t á v k a

15)	Voľba miestneho kontrolóra MČ Bratislava – Podunajské Biskupice.
16)	Záver

Informácie:	a)	Informatívna správy o stave poskytovania opatrovateľskej služby
			v MČ Bratislava – Podunajské Biskupice v roku 2013.
		b)	Informácia o vybavení a stave detských ihrísk na území MČ
			a požiadavky na opravu a dovybavenie detských ihrísk.
		c)	Hodnotenie činnosti knižníc za rok 2013.
		d)	Počet žiadostí o prijatie do MŠ v zriaďovateľskej pôsobnosti MČ
			Bratislava – Podunajské Biskupice pre školský rok 2014/2015.
		e)	Počet zapísaných žiakov do 1. ročníka pre školský rok 2014/2015.

K bodu 01)	Otvorenie.

Starostka mestskej časti PhDr. Alžbeta Ožvaldová privítala na zasadnutí miestneho zastupiteľstva poslancov mestskej časti,  pracovníkov miestneho úradu a ďalších hostí. Konštatovala, že na zasadnutí je prítomných 15 poslancov, t.j. miestne zastupiteľstvo je uznášania schopné. V rámci schvaľovania programu starostka mestskej časti dala hlasovať o zaradení bodu 02/a): Vystúpenie prítomných občanov k prevádzke ACHIL BAR na Devätinovej ul.č. 25. Tento návrh prítomní poslanci jednomyseľným hlasovaním schválili (za: 15). Následne dala hlasovať o predloženom programe rokovania ako celku, zložení návrhovej komisie, overovateľov zápisnice a na základe návrhu poslaneckých klubov o zložení volebnej komisie k bodu č. 15 a miestne zastupiteľstvo prijalo

UZNESENIE č. 394/2010-2014
Miestne zastupiteľstvo Mestskej časti Bratislava – Podunajské Biskupice

s c h v a ľ u j e
1.	predložený návrh programu rokovania doplnený o bod 02/a): Vystúpenie prítomných občanov k prevádzke ACHIL BAR na Devätinovej ul.č. 25;
za: 15 – jednomyseľne

2. 	návrhovú komisiu v zložení: 	         	Zoltán Szabó, Rozália Múčková, Ján Duranský; 
	za: 15 – jednomyseľne

3.	overovateľov zápisnice:  		Anna Čierna, Pavol Kubiš;
za: 15 – jednomyseľne

4.	volebnú komisiu v zložení:		Mikuláš Krippel, Dana Filová, Izabella Jégh.
za: 15 – jednomyseľne

03)

K bodu 02) 	Kontrola plnenia uznesení prijatých na zasadnutí MiZ MČ Bratislava – Podunajské Biskupice dňa 08.04.2014.

Materiál uviedla starostka mestskej časti PhDr. Ožvaldová. V diskusii sa poslanec Kubiš informoval, či od spracovania materiálu neprišla odpoveď od SPP ohľadne ich objektu na Podunajskej ul. Odpovedal vedúci stavebného úradu ak.arch. Paštéka. Informoval, že na miestnom úrade prebehlo rokovanie so zástupcami SPP k tomuto problému. Následne miestny úrad obdržal písomné stanovisko vedenia SPP, v ktorom sa uvádza, že SPP je ochotné po oprave objektu tento odpredať, resp. darovať mestskej časti nakoľko pre ich spoločnosť je tento objekt nevyužiteľný. Starostka mestskej časti ubezpečila poslancov, že miestny úrad sa bude tomuto objektu intenzívne venovať, preveria sa možnosti jeho prevzatia a využitia a na najbližšie rokovanie miestneho zastupiteľstva bude predložená informácia o doriešení tohto problému.  Miestne zastupiteľstvo bez diskusie prijalo

	UZNESENIE č. 395/2010-2014
Miestne zastupiteľstvo Mestskej časti Bratislava – Podunajské Biskupice

s c h v a ľ u j e
predloženú kontrolu plnenia uznesení prijatých na svojom zasadnutí dňa 08.04.2014.

za: 15 – jednomyseľne

K bodu 02/a)	Vystúpenie prítomných občanov k prevádzke ACHIL BAR na Devätinovej ul.
č. 25.

Starostka mestskej časti pripomenula poslaneckému zboru, že na rokovanie miestneho zastupiteľstva dňa 8.4.2014  bola predložená žiadosť spoločnosti VISA, s.r.o. o schválenie prevádzkovej doby prevádzky ACHIL BAR na Devätinovej ul. č. 25 denne od 08,00 do 04,00 hod.. Miestne zastupiteľstvo tento návrh neschválilo a odporučilo priložiť k žiadosti súhlas majiteľov susediacich nehnuteľností. Od otvorenia tejto prevádzky bolo na miestny úrad doručených viac sťažností, ktoré rieši miestna kontrolórka. Obyvatelia susediacich nehnuteľností na dostavili na rokovanie miestneho zastupiteľstva a žiadajú o možnosť vystúpiť. Keďže poslanci na začiatku rokovania schválili vystúpenie občanov, odovzdala im slovo.
Za občanov vystúpila p. Patakyová. Prezentovala sťažnosti všetkých majiteľov okolitých rodinných domov na veľkých hluk a vibrácie z prevádzky, parkujúce motorové vozidlá návštevníkov pod oknami ich domov, ktoré v neskorých nočných hodinách rušia nočný kľud, hlučné správanie ich majiteľov pri odchode z tohto baru, ako i porozhadzované smeti (najmä ohorky z cigariet) pred svojimi nehnuteľnosťami. Upozornila na skutočnosť, že majiteľ baru nikdy nedodržiava schválený prevádzkový čas baru do 22,00 hod. Obyvatelia okolitých domov nemôžu v noci spávať, neustále musia na skľudnenie situácie volať štátnu políciu, nakoľko mestská polícia nie je schopná nastoliť poriadok. Vyslovila názor, že povolením tejto prevádzky bolo porušené všeobecne záväzné nariadenie, nakoľko prevádzka nie je vzdialená od okolitých nehnuteľností 25 m a nemá vlastné parkovisko.

04)

Tvrdenia p. Patakyovej potvrdila aj miestna kontrolórka Ing. Hašková. Potvrdila, že občania sa sústavne sťažujú, je v neustálom kontakte s p. Patakyovou, vykonala aj fyzickú obhliadku prevádzky a môže potvrdiť, že prevádzkový čas nie je tu dodržiavaný a sťažnosti občanov sú opodstatnené.
Poslankyňa Jégh povedala, že tejto situácii chcela predísť, keď vyjadrila zásadný nesúhlas so schválením prevádzkovej doby do 04,00 hod. na rokovaní miestneho zastupiteľstva 8.4.2014. Zároveň vyslovila otázku, ako mohol stavebný úrad skolaudovať tento objekt. Vedúci stavebného úradu ak.arch. Paštéka upozornil, že skolaudované je zatiaľ len prízemie objektu po stavebno-technickej stránke za účasti všetkých dotknutých orgánov. Občianka Štepničková vyslovila otázku, ako mohol byť objekt skolaudovaný bez okapov a zvodov. Pri dažďoch voda steká na ich pozemok a podmýva im rodinný dom. Vedúci stavebného úradu ju ubezpečil, že vykoná na tejto stavbe kontrolu.
Záverom starostka mestskej časti PhDr. Ožvaldová rozhodla, že na deň 9.6.2014 na 10,00 hod. zvolá všetkých kompetentných za účelom riešenia tohto problému k čomu prizvala aj prítomných občanov. 
K bodu 02/a) nebolo prijaté žiadne uznesenie.

K bodu 03)	Vyhodnotenie plánu práce kontrolnej činnosti za I. polrok 2014.

Materiál uviedla miestna kontrolórka Ing. Hašková. V diskusii poslanec Dej žiadal vysvetlenie k pohľadávke spoločnosti Sehring voči mestskej časti. Vedúca oddelenia ekonomického a správy majetku vysvetlila, že miestny úrad dlžníkom zasiela najprv I. upomienku, potom II. upomienku a keď sa pohľadávka neuhradí, prípad sa odovzdáva právnemu zástupcovi mestskej časti za účelom súdneho vymáhania nedoplatku. Starostka mestskej časti doplnila, že zástupcovia firmy Sehring ju navštívili s požiadavkou zníženia nájomného na isté obdobie. Starostka mestskej časti vysvetlila zástupcom spoločnosti, že cena nájmu bola nimi určená a na základe nimi navrhnutej ceny sa stali víťazmi verejnej obchodnej súťaže. Starostka mestskej časti sľúbila, že na septembrové rokovanie miestneho zastupiteľstva bude predložený informatívny materiál o plnení zmluvných podmienok vyplývajúcich z nájomnej zmluvy so spoločnosťou Sehring.
	Poslankyňa Čierna poďakovala miestnej kontrolórke, ktorej končí funkcia 24.6.2014 za úzku a dobrú spoluprácu s komisiou sociálnych vecí, ktorej je predsedom. K tomuto poďakovaniu za dlhoročnú prácu vo funkcii miestnej kontrolórky sa pripojili aj ďalší poslanci, ako i starostka mestskej časti. Poďakovanie za dobrú spoluprácu s poslaneckým zborom vyslovila aj miestna kontrolórka Ing. Hašková.
Po ukončení diskusie dala starostka mestskej časti hlasovať o predloženom návrhu uznesenia a miestne zastupiteľstvo prijalo

UZNESENIE č. 396/2010-2014
Miestne zastupiteľstvo Mestskej časti Bratislava – Podunajské Biskupice

b e r i e   n a   v e d o m i e
Správu z kontrolnej činnosti za I. polrok 2014 bez pripomienok.

za: 15 - jednomyseľne

05)

K bodu 04)	Výročná správa Bytového podniku PB, s.r.o. za rok 2013.

Materiál uviedla konateľka a riaditeľka Bytového podniku Podunajské Biskupice, s.r.o. Ing. Janošovová a predsedníčka dozornej rady podniku poslankyňa Ing. Falanga Wurster ktorá skonštatovala, že hospodárske výsledky podniku sú celkovo priaznivé, obsiahnuté a vyhodnotené detailne, so žiadanými prílohami a zdôvodnené tak, ako ukladá zákonná úprava. Vo svojom vystúpení dala do pozornosti najpodstatnejšiu záležitosť – dosiahnutý hospodársky výsledok – zisk vo výške 14 975 €, ktorý je o 560 € vyšší ako za rok 2012. Znamená to, že spoločnosť hospodári už druhý rok so ziskom. Zdôraznila, že bytový podnik k pozitívnemu hospodáreniu dospel niekoľkoročným ekonomickým vývojom, ktorému boli podriadené a neustále prijímané opatrenia na zlepšenie hospodárskej činnosti. V jednotlivých rokoch boli a neustále sú priebežné ekonomické plnenia predmetom pravidelných rokovaní dozornej rady, pričom jej závery a odporúčania taktiež napomáhali prifilovať priaznivý vývoj spoločnosti. Pri hodnotení ziskového hospodárenia za rok 2013 je potešujúca správa v tom, že sa na ňom podieľali dve tento krát ziskové strediská – správa bytového a domového fondu a stredisko Ubytovňa. Ubytovňa prvý krát za celé obdobie v správe bytového podniku. Správa bytového a domového fondu dosiahla zisk 13 956 €, ktorý bol dosiahnutý predovšetkým  úsporou nákladov a značným prekročením tržieb. Ubytovňa dosiahla zisk 1 019 €, ktorý pozostáva z úspor médií, vplyvu technického zhodnotenia budovy a mierneho prekročenia tržieb.
Dozorná rada prerokovala hospodárske výsledky bytového podniku a odporúča starostke mestskej časti vydať rozhodnutie tak, ako je to uvedené v materiáloch. Predsedníčka dozornej rady poďakovala členom dozornej rady za ich produktívnu pracovnú činnosť a vedeniu Bytového podniku Podunajské Biskupice, s.r.o. za výbornú spoluprácu s dozornou radou.
Záverom svojho vystúpenia predsedníčka dozornej rady poprosila miestne zastupiteľstvo o schválenie predloženého materiálu. Starostka mestskej časti poďakovala dozornej rade, ako i konateľke podniku za odvedenú prácu, ktorej výsledkom je kladné hospodárenie Bytového podniku PB, s.r.o. za rok 2013.
Kladne sa k práci Bytového podniku Podunajské Biskupice, s.r.o. vo svojom vystúpení vyjadrila poslankyňa Čierna. Povedala, že zamestnanci podniku robia záslužnú prácu, dobre spolupracujú s občanmi a odborne im radia.
Po ukončení diskusie starostka dala hlasovať o navrhnutom uznesení a miestne zastupiteľstvo prijalo

UZNESENIE č. 397/2010-2014
Miestne zastupiteľstvo Mestskej časti Bratislava – Podunajské Biskupice

A.	p r i j í m a
Výročnú správu Bytového podniku Podunajské Biskupice, s.r.o. za rok 2013;

B.	o d p o r ú č a
starostke mestskej časti, ako štatutárnemu zástupcovi jediného spoločníka, oprávnenej konať ako Valné zhromaždenie spoločnosti Bytového podniku Podunajské Biskupice, s.r.o.

06)

v y d a ť    r o z h o d n u t i e

-	o prijatí výročnej správy za rok 2013
-	o schválení účtovnej závierky za rok 2013
-	o zúčtovaní hospodárskeho výsledku – účtovného zisku za rok 2013 v sume 14 975,10 € a dotácii sociálneho fondu (viď bod č. 9)
-	o schválení audítora účtovnej závierky roku 2014 spoločnosti KREDIT AUDIT, s.r.o., Prievozská 14/A, 821 09 Bratislava, licencia SKAU č. 70.

za: 15 - jednomyseľne

K bodu 05)	Úprava programového rozpočtu č. 2 MČ Bratislava – Podunajské Biskupice na rok 2014.

Materiál uviedla starostka mestskej časti PhDr. Ožvaldová. Miestne zastupiteľstvo bez diskusie prijalo

	UZNESENIE č. 398/2010-2014
Miestne zastupiteľstvo Mestskej časti Bratislava – Podunajské Biskupice

A.  s c h v a ľ u j e
úpravu č. 2 programového rozpočtu  Mestskej časti Bratislava - Podunajské Biskupice na rok 2014 v nasledovnej štruktúre

	Schválený rozpočet	Rozpočet 
po úprave č. 1	Úprava rozpočtu	Upravený rozpočet	
			+ / -		
bežné príjmy	5 564 257 €	5 697 124 €	        + 15 448 €	5 712 572 €	
kapitálové príjmy	12 545 854 €	12 545 854 €	0 €	12 545 854 €	
finančné operácie	0 €	660 976 €	+ 56 460 €	717 436 €	
príjmy spolu	18 110 111 €	18 903 954 €	+ 71 908 €	18 975 862 €	
					
bežné výdavky	5 564 257 €	5 697 124 €	+ 15 448 €	5 712 572 €	
kapitálové výdavky	12 525 101 €	13 186 077 €	+ 56 460 €	13 242 537 €	
finančné operácie	20 753 €	20 753 €	0 €	20 753 €	
výdavky spolu	18 110 111 €         	18 903 954 €	+ 71 908 €	18 975 862 €	

07)

B.  b e r i e   n a   v e d o m i e   rozpočtové opatrenie
1.) medzipoložkový presun finančných prostriedkov
2.) presun finančných prostriedkov podľa funkčnej rozpočtovej klasifikácie.

za: 15 – jednomyseľne

K bodu 06)	Návrh vzorovej nájomnej zmluvy na nájom nebytových priestorov nachádzajúcich sa v základných a materských školách v zriaďovateľskej pôsobnosti MČ Bratislava – Podunajské Biskupice na školský rok 2014/2015 za účelom rôznych záujmových aktivít ako prípad osobitného zreteľa v zmysle § 9a ods. 9 písm.c) zákona č. 258/2009 Z.z. zo dňa 16.06.2009, ktorým sa mení a dopĺňa zákon č. 138/1991 Zb. o majetku obcí v znení neskorších predpisov a o zmene a doplnení niektorých zákonov.

Materiál uviedla starostka mestskej časti PhDr. Ožvaldová. Miestne zastupiteľstvo bez diskusie prijalo

	UZNESENIE č. 399/2010-2014
Miestne zastupiteľstvo Mestskej časti Bratislava – Podunajské Biskupice

s c h v a ľ u j e
návrh vzorovej nájomnej zmluvy na nájom nebytových priestorov nachádzajúcich sa v základných a materských školách v zriaďovateľskej pôsobnosti Mestskej časti Bratislava – Podunajské Biskupice na školský rok 2014/2015 za účelom rôznych záujmových aktivít ako prípad hodný osobitného zreteľa v zmysle § 9a ods. 9 písm. c) zákona č. 258/2009 Z. z. zo dňa 16. 06. 2009, ktorým sa mení a dopĺňa zákon  č. 138/1991 Z. o majetku obcí v znení neskorších predpisov a o zmene a doplnení niektorých zákonov.

za: 15 – jednomyseľne

K bodu 07)	Návrh prechodu nájmu pozemku parc. č. 1185 – záhrada o výmere 407 m2 na dobu neurčitú na Petöfiho ul., k.ú. Podunajské Biskupice v prospech: Tomáš Bocán, Stachanovská 35, 821 05 Bratislava, ako prípad osobitného zreteľa v zmysle § 9a ods. 9 písm. c) zákona č. 258/2009 Z. z. zo dňa 16.06.2009, ktorým sa mení a dopĺňa zákon č. 138/1991 Zb. o majetku obcí v znení neskorších predpisov a o zmene a doplnení niektorých zákonov.

Materiál uviedla prednostka miestneho úradu Ing. Janigová. Miestne zastupiteľstvo bez diskusie prijalo

08)

	UZNESENIE č. 400/2010-2014
Miestne zastupiteľstvo Mestskej časti Bratislava – Podunajské Biskupice

A.	s c h v a ľ u j e
prechod nájmu pozemku parc. č. 1185 - záhrada o výmere 407 m2 na dobu neurčitú na Petöfiho ul., k. ú. Podunajské Biskupice v prospech: Tomáš Bocán, Stachanovská 35, 821 05  Bratislava, ako prípad hodný osobitného zreteľa v zmysle § 9a ods. 9 písm. c) zákona č. 258/2009 Z. z. zo dňa 16. 06. 2009, ktorým sa mení a dopĺňa zákon  č. 138/1991 Zb. o majetku obcí v znení neskorších predpisov a o zmene a doplnení niektorých zákonov z dôvodu dlhodobého užívania predmetu nájmu a jeho zveľaďovania zo strany nájomcu.

B.	u k l a d á
prednostke miestneho úradu zabezpečiť vypracovanie nájomnej zmluvy v zmysle bodu A tohto uznesenia a predložiť  na podpis.

za: 15 - jednomyseľne

K bodu 08)	Návrh prechodu nájmu časti pozemku parc. č. 5478/29 o výmere 20 m2 pod letným exteriérovým sedením v nadväznosti na prevádzku Espresso R&M na Korytníckej ul. na dobu určitú t.j. od 01.05.2014 do 31.10.2014 v k.ú. Podunajské Biskupice v prospech prevádzkovateľky: Zuzana Kollárová, IČO: 47 751 690, Rovinka 299, 900 41 Rovinka ako prípad osobitného zreteľa v zmysle § 9a ods. 9 písm. c) zákona č. 258/2009 Z. z. zo dňa 16.06.2009, ktorým sa mení a dopĺňa zákon č. 138/1991 Zb. o majetku obcí v znení neskorších predpisov a o zmene a doplnení niektorých zákonov.

Materiál uviedla prednostka miestneho úradu Ing. Janigová. Miestne zastupiteľstvo bez diskusie prijalo

	UZNESENIE č. 401/2010-2014
Miestne zastupiteľstvo Mestskej časti Bratislava – Podunajské Biskupice

A.	s c h v a ľ u j e
prechod nájmu časti pozemku parc. č. 5478/29 o výmere 20 m2 pod letným exteriérovým sedením v nadväznosti na prevádzku „ESPRESSO R&M“ na Korytníckej ul., na dobu určitú t. j. od 01. 05. 2014 do 31. 10. 2014,  v k. ú. Podunajské Biskupice v prospech prevádzkovateľky:  Zuzana Kollárová, IČO: 47 751 690, Rovinka 299, 900 41 Rovinka
ako prípad hodný osobitného zreteľa v zmysle § 9a ods. 9 písm. c) zákona č. 258/2009 Z. z. zo dňa 16. 06. 2009, ktorým sa mení a dopĺňa zákon  č. 138/1991 Zb. o majetku obcí v znení neskorších predpisov a o zmene a doplnení niektorých zákonov, z dôvodu užívania predmetu nájmu a jeho zveľaďovania zo strany nájomcu.

B.	u k l a d á
prednostke miestneho úradu zabezpečiť vypracovanie dodatku k nájomnej zmluve  v zmysle bodu A tohto uznesenia a predložiť na podpis.

za: 15 - jednomyseľne

09)

K bodu 09)	Návrh prevádzkovej doby pre prevádzkareň Espresso R&M, Korytnícka 3/A, Bratislava prevádzkovateľa Zuzana Kollárová, Rovinka 299, 900 41 Rovinka.

Materiál uviedla prednostka miestneho úradu Ing. Janigová. Miestne zastupiteľstvo bez diskusie prijalo

	UZNESENIE č. 402/2010-2014
Miestne zastupiteľstvo Mestskej časti Bratislava – Podunajské Biskupice

                                                           s c h v a ľ u j e
prevádzkovú dobu pre prevádzkareň: Espreso R&M, Korytnická 3/A, 821 06 Bratislava prevádzkovateľa: Zuzana Kollárová, Rovinka 299, 900 41 Rovinka v rozpätí:

Pondelok			09,00 – 22,00 h.
Utorok				09,00 – 22,00 h.
Streda				09,00 – 22,00 h.
Štvrtok				09,00 – 22,00 h.
Piatok		09,00 – 23,00 h.
Sobota				09,00 – 23,00 h.
Nedeľa			09,00 – 22,00 h.

za: 15 - jednomyseľne

K bodu 10)	Informácia o preskúmaní aktuálnosti Územného plánu zóny Podunajské Biskupice – Centrum, v znení zmien a doplnkov.

Materiál uviedla starostka mestskej časti PhDr. Ožvaldová a pracovníčka referátu územného plánu miestneho úradu Ing. Borková. Starostka mestskej časti upriamila pozornosť poslancov na odporúčania komisie ÚPVŽPOaCH a miestnej rady, ktorá neodporúča miestnemu zastupiteľstvu schváliť zahájenie procesu obstarávania zmien a doplnkov č. 2 a 7. S týmto odporúčaním sa stotožnila a audoremedúrou v tomto zmysle upravila alt. 1 návrhu uznesenia. Diskusia poslancov sa upriamila najmä toto odporúčanie a vysvetlenie si problémov v týchto lokalitách. O slovo sa prihlásil aj majiteľ pozemku v lokalite Slovnaftská – Popradská (2) p. Balko, ktorému miestne zastupiteľstvo jednomyseľným hlasovaním umožnilo vystúpiť. Vyslovil výhrady voči možnosti neschválenia zvýšenia max. podlažnosti potenciálnej zástavby na jeho pozemku, pričom argumentoval výškou objektov na Kazanskej ulici. Poslanec Dej vyslovil názor, že už mala byť urobená celková analýza k ÚP vo vzťahu k podnetom a poslanec Krippel si dal bližšie vysvetliť problémy súvisiace so zisteným uložením podzemného kolektora v lokalite Kazanská – Uzbecká (6). Po návrhu poslanca Adamca na ukončenie diskusie poslanec Krippel predložil návrhovej komisii návrh na zmenu uznesenia v alt. 1: „schvaľuje zahájenie procesu obstarávania nasledovných zmien a doplnkov č. 1, 3, 4, 5, s podmienkou ...“. Poslanec Dej navrhol vypustiť z alt. 1 predloženého návrhu uznesenia len bod 7 a žiadal o ponechaní bodu 2 v uznesení hlasovať samostatne. Starostka mestskej časti dala najprv hlasovať o pozmeňujúcom návrhu poslanca Krippela. Jeho návrh poslanci hlasovaním: za: 2, proti: 1, zdržali sa: 12 – neschválili. Ako o druhom dala hlasovať o návrhu poslanca Deja, aby územie pod bodom 2 ostalo v uznesení. Tento návrh poslanci hlasovaním za: 9, proti: 0,

10)

zdržali sa: 6 – schválili. Následne dala hlasovať o alt. 1 predloženého návrhu uznesenia (bez podnetu č. 7) a miestne zastupiteľstvo prijalo

	UZNESENIE č. 403/2010-2014
Miestne zastupiteľstvo Mestskej časti Bratislava – Podunajské Biskupice

A.	 b e r i e   n a   v e d o m i e
Informáciu o preskúmaní aktuálnosti Územného plánu zóny Podunajské Biskupice – Centrum, v znení zmien a doplnkov
B.	s c h v a ľ u j e
zahájenie procesu obstarávania zmien a doplnkov Územného plánu zóny Podunajské Biskupice – Centrum, na podklade podnetov  č.   1, 2, 3, 4, 5, 6, s podmienkou zabezpečenia úplnej úhrady  nákladov  od fyzických alebo právnických osôb, ktorých potreba vyvolala obstaranie zmien a doplnkov územnoplánovacej dokumentácie.

za: 12		proti: 1		zdržali sa: 2

K bodu 11)	Prerokovanie platu starostky MČ Bratislava – Podunajské Biskupice.

Materiál uviedla zástupkyňa starostky mestskej časti p. Elza Nagy. Miestne zastupiteľstvo bez diskusie prijalo

	UZNESENIE č. 404/2010-2014
Miestne zastupiteľstvo Mestskej časti Bratislava – Podunajské Biskupice

s c h v a ľ u j e
s účinnosťou od 01.01.2014, do ďalšieho prerokovania,  plat starostky Mestskej časti Bratislava – Podunajské Biskupice schválený  v zmysle zákona NR SR č.253/1994 Z.z. o právnom postavení a platových pomeroch starostov obcí a primátorov  miest a jeho následných zmien, v zmysle § 3 a 4 vyššie citovaného zákona a v zmysle potvrdenia o počte obyvateľov k 31.12.2013 a priemernej mesačnej mzdy zamestnanca v hospodárstve SR v roku 2013 vo výške  4.050,00 Eur.

za: 15 - jednomyseľne

K bodu 12)	Návrh na vyplatenie odmeny miestnej kontrolórke mestskej časti za I. polrok 2014.

Materiál uviedla starostka mestskej časti PhDr. Ožvaldová. Miestne zastupiteľstvo bez diskusie prijalo

11)

	UZNESENIE č. 405/2010-2014
Miestne zastupiteľstvo Mestskej časti Bratislava – Podunajské Biskupice

s c h v a ľ u j e
vyplatenie odmeny miestnej kontrolórke mestskej časti vo výške 30%  z mesačného platu za mesiace január až 24.jún 2014.

za: 15 - jednomyseľne

K bodu 13)	Rôzne.

V bode rôzne starostka mestskej časti informovala poslancov:

-	o vykonaných prácach na detských ihriskách v mestskej časti a postupe prác na verejnom priestranstve na Latorickej ulici;
-	o zasadnutí dotačnej komisie na BSK, kde pre naše materské školy bolo odsúhlasených 21 tis. Eur a na súťaž vo varení guláša 1.800 Eur;
-	o 5 zasadnutiach, na ktorých bola s občanmi prerokovaná výstavba II. etapy kanalizácie v mestskej časti. 

K bodu 14)	Interpelácie poslancov.

p. Jégh:   1.	Odporučila osadenie tabúľ v mestskej časti s vyznačením spravovania zelene.

                2.	Žiada pred vchodom na faru zabezpečiť vodorovné značenie „zákaz státia“.

p. Dej:		V súvislosti s predloženou informáciou o možnosti prijatia detí do materských škôl v mestskej časti, odporučil zaoberať sa možnosťami rozšírenia našich materských škôl.
	Starostka mestskej časti ubezpečila poslanca, že touto problematikou sa bude úrad vážne zaoberať, preverí všetky možnosti rozšírenia kapacity materských škôl a na rokovanie miestneho zastupiteľstva v mesiaci september 2014 predloží informáciu k tejto problematike. Poslankyňa Čierna konštatovala, že v súčasnosti sú materské školy využité len na 70 %, čo je zapríčinené zlou legislatívou v tejto oblasti. S týmto názorom vyslovila súhlas aj starostka mestskej časti. Poslanec Duranský navrhol zrekonštruovať objekt na Komárovskej ul., kde by následne bolo možné zriadiť materskú školu.

p. Adamec: 1.	Predniesol požiadavku občana Dolinského, aby boli Biskupické noviny expedované aj na Závodnú ul.
	Odpovedala ved. odd. školstva a kultúry miestneho úradu PaedDr. Biksadská s tým, že tento problém už je vyriešený a noviny sú distribuované aj do nových bytových domov na Závodnej ulici.

12)

                   2.	Informoval sa o stave prác na budovaní nových parkovacích miest v mestskej časti.
	Odpovedala starostka mestskej časti s tým, že od niektorých poslancov už boli na miestny úrad doručené návrhy na nové parkovacie miesta, úrad návrhy spracováva a v blízkej budúcnosti sa pristúpi k realizácii návrhov.

p. Čierna:	Navrhla vypracovať štatistiku koľko detí, ktorých matky sú na materskej dovolenke s ďalším dieťaťom, navštevuje naše materské školy.

p. Filová:	Upozornila na uloženú pokosenú trávu na chodníkoch a verejných priestranstvách v mestskej časti, ako i na nepokosenú burinu vyrastajúcu pri chodníkoch, obrubníkoch a parkoviskách.
	Odpovedal vedúci referátu životného prostredia, odpadov a cestného hospodárstva miestneho úradu Ing. Vandriak. Ubezpečil poslankyňu, že odvoz pokosenej trávy je naplánovaný na dnešný deň a miestny úrad zabezpečí aj pokosenie buriny z miest ktoré uviedla.

p. Krippel: 1.	Žiada vybudovať prechod pre chodcov od Estónskej 4-6 na Bieloruskú ul.

                  2.	Informoval sa, kedy začne miestny úrad s opravou chodníkov.
	Odpovedal vedúci referátu životného prostredia, odpadov a cestného hospodárstva miestneho úradu Ing. Vandriak. Požiadal poslancov, aby mu svoje návrhy na ďalšie opravy chodníkov zaslali elektronickou poštou čo najskôr.

p. Kubiš:	Žiada opätovne vyzvať Magistrát hl.m. SR Bratislavy na vyznačenie prechodu pre chodcov na križovatke Vrakunská – Hradská.

p. Chmelíček:	Z dôvodu, že vodiči nerešpektujú pravidlo pravej ruky, žiada osadiť dopravnú značku „daj prednosť“ pri uliciach Bieloruská 66 – Estónska.

p. Bukvay: 1.	Poďakoval vedúcemu referátu životného prostredia, odpadov a cestného hospodárstva miestneho úradu Ing. Vandriakovi za zabezpečenie osadenia dopravnej značky „zákaz zastavenia“ pri OD Tesco.

                   2.	Na podnet občanov žiada o vyznačenie vodorovného dopravného značenia na križovatke Latorická – Hronská. Parkujú tu vozidlá, ktoré bránia bezpečnosti a plynulosti premávky, pričom hneď vedľa je parkovisko na ktorom sú voľné miesta.

p. Szabó:	Žiada vybudovať prechody pre chodcov Orenburská – Učiteľská a Odeská – Pri trati.
		Odpovedal vedúci referátu životného prostredia, odpadov a cestného hospodárstva miestneho úradu Ing. Vandriak. Povedal, že prechod Orenburská – Učiteľská je už schválený a v blízkej budúcnosti bude realizovaný. Na vybudovanie prechodu Odeská – Pri trati vyzve Magistrát hl.m. SR Bratislavy, v ktorého správe je táto komunikácia.

P r e s t á v k a   od 11,30 hod do 13,00 hod.

13)

K bodu 15)	Voľba miestneho kontrolóra MČ Bratislava – Podunajské Biskupice.

Materiál uviedla starostka mestskej časti PhDr. Ožvaldová. Vyzvala zvolených členov volebnej komisie, aby si určili predsedu tejto komisie. Volebná komisia jednomyseľne určila za svojho predsedu poslankyňu Izabellu Jégh, ktorej starostka mestskej časti odovzdala slovo. Predsedníčka volebnej komisie p. Jégh informovala poslancov, že na miestny úrad bolo v zákonom stanovenom termíne doručených osem prihlášok. Zoznam uchádzačov je súčasťou predloženého materiálu. Dňa 2.6.2014 však písomne stiahla svoju prihlášku uchádzačka Ing. Emília Szakáčová a dňa 3.6.2014 doručila na rokovanie miestneho zastupiteľstva stiahnutie svojej prihlášky uchádzačka Angela Duranská. Oba dokumenty sú k nahliadnutiu vo volebnej komisii. Nakoľko p. Duranská doručila svoje stiahnutie prihlášky až tesne pred voľbou, jej meno sa nachádza na hlasovacom lístku. Na prípadné hlasy sa v jej prípade nebude prihliadať. Ďalej predsedníčka komisie informovala poslancov:

Tak, ako to uložilo uznesenie miestneho zastupiteľstva č. 379/2010-2014, miestna rada vykonala kontrolu požadovaných náležitostí prihlášok, ako aj ich príloh a konštatovala, že všetkých 8 prihlášok spĺňa požadované náležitosti a preto všetkých 8 postupuje do voľby miestneho kontrolóra. 
	Voľba miestneho kontrolóra sa uskutoční tajným hlasovaním. Po výzve predsedu volebnej komisie príslušný poslanec pristúpi k volebnej urne, do ktorej vhodí svoj hlasovací lístok, na ktorom zakrúžkuje poradové číslo uchádzača ktorému dáva svoj hlas. Po ukončení voľby starostka mestskej časti vyhlási 15 min. prestávku, počas ktorej volebná komisia spočíta odovzdané hlasy a po skončení prestávky predseda komisie vyhlási výsledky. Na zvolenie miestneho kontrolóra je potrebný súhlas nadpolovičnej väčšiny všetkých poslancov, t.j. v tomto prípade 8. Ak ani jeden z kandidátov takú väčšinu nezíska, voľby pokračujú druhým kolom, do ktorého postupujú dvaja kandidáti, ktorí získali najviac hlasov. V prípade rovnosti hlasov do druhého kola volieb postupujú všetci kandidáti s najväčším počtom hlasov. V druhom kole volieb je zvolený ten kandidát, ktorý získal najväčší počet hlasov (teda už nie nadpolovičnú väčšinu hlasov všetkých poslancov). Pri rovnosti hlasov v druhom kole volieb sa rozhoduje žrebom. Po ukončení hlasovania v druhom kole starostka mestskej časti opäť vyhlási 15 min. prestávku na spočítanie hlasov. Po jej ukončení predseda volebnej komisie vyhlási výsledky voľby a odovzdá slovo starostke mestskej časti.
K voľbe miestneho kontrolóra boli prizvaní aj všetci uchádzači o túto funkciu, preto pred vykonaním voľby sa im dá priestor na prezentáciu ich doterajších pracovných skúseností, predstáv o prípadnej budúcej práci vo funkcii miestneho kontrolóra a samozrejme reakcie na prípadné otázky poslancov miestneho zastupiteľstva. 
Následne sa všetkých šesť uchádzačov predstavilo miestnemu zastupiteľstvu a odprezentovalo svoje doterajšie pracovné skúsenosti, ako i predstavy o práci miestneho kontrolóra a odpovedali na otázky poslancov.
Po predstavení sa uchádzačov sa o slovo prihlásil poslanec Dej. Opýtal sa poslanca Kubiša či je pravdou, že jedna z uchádzačiek je jeho družka. Poslanec Adamec podotkok, že v takom prípade by sa poslanec Kubiš nemal zúčastniť voľby. Poslanec Kubiš odpovedal, že jednu z uchádzačiek pozná, nie je však jeho družka a nie je s ňou v žiadnom príbuzenskom vzťahu. Poslanec Černý reagoval, že v tom prípade sa nejedná o stret záujmov. Po ukončení tejto diskusie predsedníčka volebnej komisie zahájila voľbu miestneho kontrolóra. Poslanci na jej výzvu pristupovali k volebnej urne, do ktorej hodili svoj hlasovací lístok. Po vykonaní voľby všetkých poslancov, starostka mestskej časti vyhlásila prestávku na spočítanie hlasov volebnou komisiou. Po ukončení prestávky predsedníčka volebnej komisie vyhlásila výsledky voľby.

	14)

Z 15 poslancov hlasovalo 15 poslancov. Vo volebnej urne sa nachádzalo 15 hlasovacích lístkov, z ktorých však bol jeden hlasovací lístok neplatný, nakoľko na ňom nebolo zakrúžkované poradové číslo žiadneho uchádzača. Jednotliví uchádzači dostali nasledovný počet hlasov poslancov:

priezvisko, meno a titul uchádzača: 		počet získaných hlasov:

Bartošová Renáta			:	0 hlasov
Blažiček Vladimír, Ing.		:	0 hlasov		
Györgyová Iveta, Ing.			:	8 hlasov		
Kiczegová Jarmila, Ing. 		:	6 hlasov		
Mráz Miroslav, Ing.			:	0 hlasov	
Poljak Vladimír, Ing. Bc. 		:	0 hlasov

Z uvedeného vyplýva, že za miestneho kontrolóra Mestskej časti Bratislava – Podunajské Biskupice na ďalšie šesťročné funkčné obdobie, t.j. od 25.06.2014 do 24.06.2020, bola zvolená Ing. Iveta Györgyová.
	Vyhlásenie výsledkov voľby miestneho kontrolóra, ako i hlasovacie lístky tvoria neoddeliteľnú súčasť zápisnice z rokovania miestneho zastupiteľstva dňa 3.6.2014.
Predsedníčka volebnej komisie po vyhlásení výsledkov voľby odovzdala slovo starostke mestskej časti, ktorá dala hlasovať o navrhnutom uznesení a miestne zastupiteľstvo prijalo

UZNESENIE č. 406/2010-2014
Miestne zastupiteľstvo Mestskej časti Bratislava – Podunajské Biskupice

v o l í
s účinnosťou od 25.06.2014 na funkčné obdobie šesť rokov, t.j. do 24.06.2020 za miestneho kontrolóra Mestskej časti Bratislava – Podunajské Biskupice p. Ing. Ivetu Györgyovú.

za: 15 – jednomyseľne

15)

K bodu 16)	Záver

Starostka mestskej časti PhDr. Alžbeta Ožvaldová poďakovala poslancom a ostatným prítomným za účasť a ukončila zasadnutie miestneho zastupiteľstva so želaním príjemne prežitých dovoleniek. 

Ing. Eva  J a n i g o v á					PhDr. Alžbeta O ž v a l d o v á  
prednostka							starostka 
miestneho úradu						mestskej časti

Overovatelia zápisnice:	Anna Čierna			.......................................................

				Pavol Kubiš			.......................................................

Alžbeta  J a n č u l o v á
zapisovateľka